Naisystävänsä taposta vangittu kiuruveteläismies on myöntänyt tekonsa. Hänen aiempi seurustelukumppaninsa koki saman kohtalon uutenavuotena vajaat 20 vuotta sitten.

Kiuruvedeltä kotoisin ollut nainen kuoli väkivallan uhrina miesystävänsä asunnossa uudenvuoden alla.

Käräjäoikeus on vanginnut lukuisiin väkivaltarikoksiin syyllistyneen 39-vuotiaan miehen jälleen taposta epäiltynä.

Mies tappoi aiemman naisystävänsä uutenavuotena 1999.

Henkirikos tapahtui tuolloinkin miehen asunnossa.

Poliisi otti epäillyn kiinni tämän asunnosta. Kuvituskuva. KEIJO PENTTINEN

Henkirikoksesta sekä lukuisista vakavista väkivaltarikoksista tuomittu kiuruveteläinen mies on jälleen vangittuna. Pohjois-Savon käräjäoikeus vangitsi 39-vuotiaan miehen viime perjantaina todennäköisin syin epäiltynä naisystävänsä taposta.

Henkirikos oli tapahtunut edellisiltana vähän ennen puoltayötä epäillyn asunnossa, missä uhri oli käymässä.

Soitto asunnosta

Poliisi vahvistaa, että epäilty soitti itse hätäkeskukseen ja ilmoitti tapahtuneesta. Ambulanssimiehistön elvytysyritykset eivät kuitenkaan enää auttaneet. Uhri menehtyi asunnossa.

Poliisi arvelee, että rikos oli tapahtunut vain vähän ennen hätäpuhelua. Asunnossa ei tekohetkellä ollut muita kuin epäilty ja uhri. Epäilty otettiin kiinni paikan päältä.

- Epäiltyä on kuulusteltu ja hän on alustavasti myöntänyt tekonsa, kertoo tutkintaa johtava rikoskomisario Veli Pallonen Itä-Suomen poliisista.

- Motiivi on vielä auki, kuulustelut jatkuvat, hän sanoo.

Pallonen ei paljasta uhrin surmatapaa, mutta kertoo, että tekoväline on poliisin hallussa.

Surmassa käytetty ase on poliisin hallussa, kertoo tutkintaa johtava rikoskomisario Veli Pallonen. ALEKSANTERI PIKKARAINEN

Rankka tausta

Epäillyllä on erittäin väkivaltainen rikostausta muun muassa lukuisista pahoinpitelyistä, törkeästä pahoinpitelystä, tapon yrityksestä ja taposta.

Mies surmasi aiemman naisystävänsä Kiuruvedellä uudenvuodenyönä 1999. Tuolloin 20-vuotias mies tappoi asunnossaan naisopiskelijan kylmäverisesti perhosveitsellä. Hän kuljetti ruumiin sadan kilometrin päähän Pyhännälle ja hautasi sen lumeen yhdessä tuolloin 15-vuotiaan uuden tyttöystävänsä kanssa.

Henkirikos paljastui kuukauden kuluttua, kun mies puukotti Kiuruveden keskustassa toista miestä kaulaan. Kun puukottaja saatiin kiinni, hän kertoi naisen surmasta ja osoitti poliiseille ruumiin kätköpaikan.

Mies tuomittiin käräjäoikeudessa 11 vuodeksi ja 6 kuukaudeksi vankeuteen.

Uhoa sivuilla

Epäilty on uhonnut ja esiintynyt uhmakkaasti muun muassa Facebookissa. Vielä surmaviikolla hän päivitti sivuilleen kuvan, jossa hän toivottaa hyvää joulua kommandomaski päässään ja kädessään rynnäkköase.

Uutta henkirikosta tutkiva poliisi sanoo olevansa hyvin tietoinen epäillyn toimista.

- Hänen käytöksensä on ollut hyvin aggressiivinen poliisiakin kohtaan, rikoskomisario Veli Pallonen toteaa.

Miehen joulutervehdyksessä esittelemä ampuma-ase oli kuitenkin poliisin mukaan muovinen leikkiase. Epäillyn hallusta ei löytynyt oikeita ampuma-aseita.